b'\n_START_ARTICLE_\nRibin\xc4\x97s s\xc4\x85naudos\n_START_PARAGRAPH_\nRibin\xc4\x97s s\xc4\x85naudos (angl. Marginal costs) \xe2\x80\x93 gamybos s\xc4\x85naud\xc5\xb3 padid\xc4\x97jimas, atsirad\xc4\x99s gaminant papildom\xc4\x85 prek\xc4\x97s vienet\xc4\x85. Formul\xc4\x97se da\xc5\xbenai \xc5\xbeymimi raid\xc4\x97mis \xe2\x80\x9eMC\xe2\x80\x9c._NEWLINE_Gamindamas vienod\xc4\x85 produkcijos kiek\xc4\xaf, gamintojas patiria vienodas s\xc4\x85naudas. Jeigu gamintojas padidins gamyb\xc4\x85 nors vienu vienetu, i\xc5\xa1 karto visos i\xc5\xa1laidos padid\xc4\x97s. Skirtumas tarp s\xc4\x85naud\xc5\xb3, kokias patyr\xc4\x97 gamintojas prie\xc5\xa1 ir po produkcijos gaminimo padidinimo vadinamas ribin\xc4\x97mis s\xc4\x85naudomis. Tai yra papildomo produkcijos vieneto pagaminimo s\xc4\x85naudos._NEWLINE_Ribin\xc4\x97s s\xc4\x85naudos taip pat suprantamos kaip vartotojo papildomo produkto \xc4\xafsigijimo s\xc4\x85naudos. \xc5\xbdinoma, da\xc5\xbeniausiai eiliniai produktai kainuoja vienodai, bet gali b\xc5\xabti ir i\xc5\xa1im\xc4\x8di\xc5\xb3.\n_START_SECTION_\nReik\xc5\xa1m\xc4\x97 ekonomikoje\n_START_PARAGRAPH_\nRibin\xc4\x97s s\xc4\x85naudos yra svarbus mikroekonominis rodiklis. J\xc5\xb3 atsiradim\xc4\x85 s\xc4\x85lygojo pasteb\xc4\x97jimas, kad gamintojas, gamindamas skirtingus produkcijos kiekius, patiria nevienodas s\xc4\x85naudas vienam produkcijos vienetui pagaminti. Pasteb\xc4\x97ta, kad tipiniuose \xc5\xabkiniuose procesuose gaminant daugiau produkcijos, jos ribin\xc4\x97s s\xc4\x85naudos ma\xc5\xbe\xc4\x97ja iki tam tikro lygio, bet paskui v\xc4\x97l pradeda did\xc4\x97ti._NEWLINE_Ribini\xc5\xb3 s\xc4\x85naud\xc5\xb3 analiz\xc4\x97 atliekama tiriant gamintojo elges\xc4\xaf kei\xc4\x8diant produkcijos gamybos kiek\xc4\xaf siekiant did\xc5\xbeiausios naudos._NEWLINE_Pagal ekonomikos teorij\xc4\x85 ribin\xc4\x97s s\xc4\x85naudos negali b\xc5\xabti neigiamos, tod\xc4\x97l papildomo gaminio vieneto pagaminimas vis\xc5\xb3 i\xc5\xa1laid\xc5\xb3 nesuma\xc5\xbeina._NEWLINE_Kai kuriose \xc5\xabkio \xc5\xa1akose, augant gamybai, ribin\xc4\x97s s\xc4\x85naudos i\xc5\xa1 karto ma\xc5\xbe\xc4\x97ja. Tai nulemia pastoviosios i\xc5\xa1laidos, nes jos nesikei\xc4\x8dia priklausomai nuo pagamintos produkcijos kiekio.'